OpenLLM-France/wikimedia huggingface dataset:
# Restaurant del Santuari de la Misericòrdia

El Restaurant del Santuari de la Misericòrdia de Canet de Mar és un edifici modernista al conjunt del Santuari de la Mare de Déu de la Misericòrdia a Canet de Mar. El restaurant queda en servei amb la seva funció original.
Va ser dissenyat per l'arquitecte Josep Puig i Cadafalch amb els elements típics com el plafó ceràmic que corona la part oest de l'edifici, molt semblant a les de la Casa Terradas de Barcelona. El cos de l'edifici de planta gairebé quadrada i d'un sol nivell, conté a la seva façana oest un anagrama coronat de la Mare de Déu amb els símbols dels quatre evangelistes i a sobre dels escuts de Catalunya i de Canet. Aquest plafó fet amb ceràmica de color blau, culmina un arc parabòlic de maó que inclou al seu interior finestres esglaonades i elements de decoració ceràmica menors. Hi destaca el gran arc apuntat que agrupa tres finestres geminades d'alçat escalonat, fet de maó vist.
Un segon cos d'edifici més irregular i de dues plantes amb una torre de tres acull la porta d'entrada adovellada, en contrast amb les altres obertures. També s'hi troben un arc parabòlic que inclou tres finestres esglaonades amb reixes de ferro forjat. El projecte inicial era més important, ja que incloïa un alberg, però aparentment les limitacions econòmiques en van reduir l'abast final. L'estat de conservació és acceptable.

## Referències

* ↑ «Restaurant del Santuari de la Misericòrdia». Patmapa.cat. [Consulta: d'abril 2015].
* ↑ «El Modernisme de Canet de Mar». Descobrir, el teu país com mai no l'has vist. El Punt Avui. [Consulta: 5 abril 2015].
* ↑ «Restaurant del Santuari de la Misericòrdia (Canet de Mar - Maresme)». Pobles de Catalunya. Centre d'Estudis i Divulgació del Patrimoni. [Consulta: 5 abril 2015].
# René Queyroux

René Queyroux (Halluin, 22 de desembre de 1927 - vuitè districte de Lió, 10 d'agost de 2002) fou un tirador d'esgrima francès, especialista en espasa, que va competir durant les dècades de 1950 i 1960.
El 1956 va prendre part en els Jocs Olímpics d'Estiu de Melbourne, on va disputar dues proves del programa d'esgrima. Guanyà la medalla de bronze en la prova d'espasa per equips, mentre en la d'espasa individual fou sisè.
En el seu palmarès també destaquen quatre medalles al Campionat del Món d'esgrima, dues de plata i dues de bronze, entre les edicions de 1955 i 1963. Als Jocs del Mediterrani guanyà tres medalles, dues d'or i una de plata, entre les edicions de 1955 i 1959.

## Referències

* 1 2 «Olympedia – René Queyroux». [Consulta: 23 novembre 2023].
# Robert de Parma

Robert de Parma (Weilburg, Imperi Austrohongarès, 1909 - Viena, Àustria, 1974) fou el cap de la Casa de Borbó-Parma i titular del Ducat de Parma entre 1959 i 1974.

## Orígens familiars

Va néixer el 7 d'agost de 1909 a la ciutat de Weilburg, població situada en aquells moments a l'Imperi Austrohongarès i que avui en dia forma part d'Àustria, sent fill del regent del ducat de Parma Elies de Parma i de la seva esposa Maria Anna de Teschen.
Fou net per línia paterna del duc Robert I de Parma i Maria Pia de Borbó-Dues Sicílies i per línia materna de Frederic d'Àustria i Isabel de Croy.
Fou germà d'Alícia de Borbó-Parma, casada amb Alfons de Borbó-Dues Sicílies.

## Duc titular de Parma

A la mort del seu pare, ocorreguda el juny de 1959, fou nomenat duc titular de Parma i cap de la Casa de Borbó-Parma, ostentant el nom de Robert II de Parma per la branca legitimista de la restauració monàrquica. A la seva mort, ocorreguda el 25 de novembre de 1974 a la ciutat de Viena, i sense descendents fou succeït pel seu oncle Xavier de Parma.
# Rhynchomys banahao

Rhynchomys banahao és una espècie de mamífer rosegador de la família dels múrids que viu a l'illa de Luzon (Filipines). L'espècie fou trobada a una altitud d'entre 1.250 i 1.465 metres al mont Banahao (d'on ve el seu nom) a Tayabas (província de Quezon). Aquest animal rar menja insectes i cucs de terra. Coexisteix amb Crocidura grayi, Rattus everetti, Bullimus cf. luzonicus i quatre espècies d'Apomys no identificades.

## Referències

* ↑ Balete, D.; Heaney, L. Rhynchomys banahao. UICN 2008. Llista Vermella d'espècies amenaçades de la UICN, edició 2008, consultada el 7 novembre 2015.
# 1738
## Esdeveniments
### Resta del món

* 18 de novembre - Viena (Àustria): es signa el Tractat de Viena de 1738 entre França i el Sacre Imperi Romanogermànic, que posa final a la Guerra de Successió Polonesa modificant el mapa polític europeu per assegurar l'equilibri entre les dues potències europees.
* Pierre Louis Maupertuis publica les seves teories sobre la forma de la Terra.
* Inventat el rellotge de cucut (probable).

## Naixements
### Països Catalans

* 25 de novembre - L'Alcúdia, Ribera Alta: Joan Baptista Madramany i Carbonell, horticultor i poeta (m. 1802).
* 25 de desembre - València: Manuel Lassala i Sangerman, teòleg, humanista, poeta i dramaturg valencià (m. 1806).

### Resta del món

* 14 d'abril - Nottinghamshire, Anglaterra: William Cavendish-Bentinck Duke of Portland, Primer ministre del Regne Unit (m. 1809).
* 28 de maig - Saintes, França: Joseph Ignace Guillotin, metge i diputat francès, que va proposar la utilització de la guillotina a França (m. 1814).
* 15 de novembre - Hannover (Alemanya): William Herschel, astrònom.

## Necrològiques
### Països Catalans

* 31 de gener: Baltasar Escrivà d'Íxer i Montsoriu, aristòcrata i erudit valencià, virrei borbònic de Mallorca.
* Lesmes Reventós monjo i prior major de Montserrat.

### Resta del món

* Brentford: Francis Fox, diví
* 16 de març: Dresden, George Bähr, arquitecte alemany de la Frauenkirche de Dresden.

## Referències

* ↑ «William Henry Cavendish Bentinck, 3rd duke of Portland | prime minister of Great Britain» (en anglès). [Consulta: 23 abril 2020].
* ↑ Larousse, Éditions. «Encyclopédie Larousse en ligne - Joseph Ignace Guillotin» (en francès). [Consulta: 1r maig 2020].
# 20 Exchange Place

El 20 Exchange Place és un gratacel de tipus art déco, situat al barri de Manhattan a New York. Fa 226 metres, i 57 pisos, i la seva construcció es va acabar el 1931. El 20 Exchange Place està situat al Financial District prop de Wall Street, entre Beaver Street i l'Exchange Place.

## Referències

* ↑ «20 Exchange Place (Manhattan, 1931)» (en anglès). [Consulta: 22 octubre 2020].
# Ricardo Gabriel Álvarez

Ricardo "Ricky" Gabriel Álvarez (Buenos Aires, 12 d'abril de 1988) és un exfutbolista argentí que jugava com a migcampista atacant. Amb la seva selecció va ser subcampió mundial a la Copa del Món de Futbol de 2014. Va jugar les seves últimes temporades professionals amb el mateix equip amb el que es va iniciar, el Club Atlético Vélez Sarsfield de Buenos Aires. Anteriorment havia jugat amb l'Inter de Milà i el Sampdoria de la Serie A, a la primera divisió mexicana amb l'Atlas de Guadalajara i a la Premier League amb el Sunderland.

## Referències

* ↑ «Argentina - R. Álvarez - Perfil con noticias, estadísticas de carrera e historia» (en castellà). el.soccerway.com. Soccerway. [Consulta: 29 abril 2023].
* ↑ «RICARDO GABRIEL ÁLVAREZ - Plantel profesional y Cuerpo técnico» (en castellà). velezsarsfield.com.ar. Vélez Sarsfield. [Consulta: 29 abril 2023].
# Quercus subspathulata

Quercus subspathulata és una espècie de roure que pertany a la família de les fagàcies. Està dins de la secció dels roures blancs del gènere Quercus.

## Descripció

Quercus subspathulata és un petit arbre caducifoli que pot créixer entre 4 a 15 m d'alçada. El seu tronc fa entre 15 a 46 cm de diàmetre. L'escorça és de color cafè. Les branquetes fan entre 2 a 4 mm de gruix, sense pèls, grises, pruïnosos, amb lenticel·les grogues pàl·lides. Els brots ovoides d'entre 2 a 3 mm de llarg. Les estípules persistents en les gemmes terminals. Les fulles fan entre 6 a 24 cm de llarg per 3 a 12 cm d'ample, obovades, espàtules, coriàcies. Els marges de les fulles tenen entre 5 a 10 ondulacions a cada costat, de color verd pàl·lid i lleugerament brillant per sobre i glauc-cerós per sota. De vegades amb alguns pèls glandulars i menys tricomes estrellats al llarg de les grans venes, entre 8 a 12 parells de venes remotament impressionats adaxialment, prominents per sota. El pecíol és gruixut, sense pèl entre 3 a 5 mm de llarg. Les glans són ovoides i fan entre 22 a 24 mm de llarg per 8 a 10 mm de diàmetre, en grup de 2 o 3 glans, i estan tancades 1/3 o més per una tomentosa cúpula. Les glans maduren al cap d'1 any, entre els mesos de setembre a gener.

## Distribució i hàbitat

És endèmic a Mèxic, als estats de Chihuahua, Durango, Jalisco, Nayarit, Sinaloa i Sonora.
Quercus subspathulata creix en rodolons i vessants, en alzinedes, boscos de pi i alzines, mesòfil de muntanya i tropical caducifoli entre els 1700 als 2600 m, i sobre sòls pedregosos profunds. Està en situació vulnerable per la seva distribució restringida i la transformació de l'hàbitat per tala i cultius.

## Usos

La fusta de Quercus subspathulata serveix per fer llenya, carbó, fabricació de pals de tanques i caps de eines.

## Taxonomia

Quercus subspathulata va ser descrita per William Trelease i publicat a Memoirs of the National Academy of Sciences 20: 56, pl. 52. 1924.

### Etimologia

Quercus: nom genèric del llatí que designava igualment al roure i a l'alzina.
subspathulata: epítet llatí compost que significa "per sota en forma d'espasa ampla de doble tall, sabres".

## Referències

* 1 2 3 Instituto Nacional de Ecología y Cambio Climático (castellà)
* ↑ «Quercus subspathulata». Tropicos.org. Missouri Botanical Garden. [Consulta: 9 abril 2020].

## Fonts

* Nixon, K. et al. 1998. Quercus subspathulata. Llista Vermella d'Espècies Amenaçades de la UICN 2006. Descarregat el 26 de març de 2013.
# Ryuji Sato

Ryūji Satō (佐藤 隆 治 Satō Ryūji, Nagoya, Japó, 16 d'abril de 1977) és un àrbitre de futbol japonès. És membre des de 2009 tant de la confederació continental l'AFC com de la FIFA.
Satō és àrbitre de la lliga japonesa. Internacional amb l'AFC i la FIFA des del 2009, ha arbitrat partits del Campionat de l'Est d'Àsia, de la Copa Suzuki AFF, de la Copa d'Àsia 2015 i de la Copa del Món 2018.

## Referències

* ↑ «Ryuji Sato - Profile» (en anglès). transfermarkt.de. [Consulta: 24 juny 2018].
* ↑ Sheridan, Jim. «REF WATCH Who is Japanese referee Ryuji Sato and how many World Cups has he officiated at?» (en anglès). The Sun, 03-05-2018. [Consulta: 24 juny 2018].
# The Driver (sèrie de televisió)

The Driver és una sèrie de televisió britànica de drama criminal, ambientada a Manchester, que es va emetre a la BBC One entre el 23 de setembre i el 7 d'octubre de 2014. Escrita per Danny Brocklehurst, la sèrie dramàtica de tres episodis és protagonitzada per David Morrissey i va ser dirigida per Jamie Payne. La sèrie va ser anunciada per BBC One el 10 de gener de 2014 després que fos encarregada pels caps de drama Charlotte Moore i Ben Stephenson. El rodatge va començar el gener de 2014. La sèrie va ser coproduïda per Highfield Pictures i Red Production Company.

## Argument

Vince, un taxista que viu amb la seva dona i la seva filla en un barri modest de Manchester. Incapaç d'arribar a finals de mes i veient com el seu matrimoni s'esgota, accepta, a través d'un amic d'infància que acaba de sortir de la presó, treballar de conductor d'un membre del crim organitzat conegut com "The Horse". Tanmateix, el que havia de ser una simple feina deconductor, es va complicant cada cop més, i acaba atrapat en una espiral de la qual ningú en sortirà il·lès.

## Repartiment
### Principal

* David Morrissey com a Vince McKee
* Claudie Blakley com a Rosalind McKee
* Sacha Parkinson com a Katie McKee
* Ian Hart com a Craig Vine/Colin Vine
* Colm Meaney com a The Horse
* Darren Morfitt com a Mickey Watson
* Lee Ross com a Kev Mitchell
* Chris Coghill com a Lee "Woodsy" Wood
* Lewis Rainer com a Tim McKee
* Harish Patel com a Amjad Kapoor

### Secundari

* Rick Bacon com a Issac Holmes
* Paul Hilton com a Blake Bill
* Leanne Best com a Sarah Hawthorne
* Shaun Dingwall com el detectiu James Ryder
* Andrew Knott com el detectiu Richard O'Connor
* Tom Gibbons com a Ryan Short
* Nathan McMullen com a Joseph Paslowski
* Saira Choudhry com a Tasha Morton
* Lee Toomes com a Mr. Reynolds
* Chloe Harris com a Jess Wallis
* Julian Walsh com a Martin Webb
* Karl Collins com a Greg Tyler
* Alan Rothwell com a Reg Watson
* Kaye Wragg com a Melinda Baker
* Ciara Baxendale com a Amanda Parkinson
* Judith Hershy com a Donna Jackson
* Dominic Coleman com a Matthew Benson
* Eve Steele com a Cathy Ellis

## Episodis

| Núm. d'història | Episodi | Títol | Direcció | Guió | Data d'estrena |
| 1 | 1 | "Episode 1" | Jamie Payne | Danny Brocklehurst | 23 setembre 2014 |
| 2 | 2 | "Episode 2" | Jamie Payne | Danny Brocklehurst | 30 setembre 2014 |
| 3 | 3 | "Episode 3" | Jamie Payne | Danny Brocklehurst | 7 octubre 2014 |

## Referències

* ↑ «BBC1 Announces Three-Part Drama THE DRIVER» (en anglès). United Agents, 10-01-2014 [Consulta: 13 gener 2022].
* ↑ Jeffery, Morgan «The Walking Dead's David Morrissey to star in BBC One drama The Driver» (en anglès). DigitalSpy, 10-01-2014 [Consulta: 13 gener 2022].
# Maxomys surifer

Maxomys surifer és una espècie de mamífer rosegador de la família dels múrids. Viu a altituds d'entre 0 i 1.680 msnm a Brunei, Cambodja, Indonèsia, Laos, Malàisia, Myanmar, Tailàndia, el Vietnam i la Xina. Es tracta d'un animal nocturn que s'alimenta d'arrels, fruita, insectes i petits vertebrats. Els seus hàbitats naturals són els boscos primaris i les vores dels boscos. És una espècie en risc mínim, és a dir, no sembla que hi hagi cap amenaça significativa per a la seva supervivència. El seu nom específic, surifer, significa 'reina' en malai.

## Referències

* ↑ Aplin, K. Maxomys surifer. UICN 2016. Llista Vermella d'espècies amenaçades de la UICN, edició 2016, consultada el 26 desembre 2017.
* ↑ Entrada «Maxomys» d'Animalia (en anglès).
# Gemerská Ves

Gemerská Ves és un poble i municipi d'Eslovàquia que es troba a la regió de Banská Bystrica.

## Història

La primera menció escrita de la vila es remunta al 1266.
# Campanades a morts

Campanades a morts és el vuitè disc de llarga durada publicat per Lluís Llach el 1977.
La cançó de la cara A del disc de vinil, «Campanades a morts», que té una durada de vint minuts i que dona nom al disc, recorda la massacre que va succeir el 3 de març de 1976 al barri de Zaramaga, a Vitòria (País Basc), en què, arran d'una vaga d'obrers, la Policia Nacional matà cinc persones. Els assassinats van tenir lloc a l'església de Sant Francesc d'Assís de Vitòria.
El disc recull quatre composicions més: «A la taverna del mar», inspirada en la versió que Gabriel Ferrater va escriure del poema de Konstandinos Kavafis; «Laura», una peça dedicada a la seva companya inseparable, la gran guitarrista, Laura Almerich, té una profunda càrrega emotiva, i és tractada a la manera intimista i suggerent habitual a l’obra del cantautor empordanès; «Vinyes verdes vora el mar», una lúcida musicació del conegut poema de Josep M. de Sagarra, potència al màxim la força lírica del text i demostra a bastament l’interès de la conversió d’alguns poemes en cançons; i finalment «Cançó d’amor», probablement una de les obres més complexes i més reeixides de Lluís Llach.
El 1979 guanyà la primera edició del Premi Disc Català de l'Any concedit per Ràdio 4.
El 3 de març de 2006, Llach interpretà aquesta peça al pavelló Fernando Buesa Arena de Vitòria per commemorar el 30è aniversari d'aquests fets.

## Cançons

* Campanades a morts
* A la taverna del mar
* Laura
* Vinyes verdes vora el mar
* Cançó d'amor

## Fitxa tècnica

* Editat per: Movieplay 17.0915/8 LP. 1977 (reeditat per Fonomusic 892040/9 1989)
* Arranjaments: Manel Camp i Lluís Llach
* Direcció musical: Manel Camp
* Direcció de gravació: G. de la Puerta
* Enginyers de so: Alan Florence i Joan Sirvent
* Estudis de gravació: Sonoland i Gema

## Referències

* ↑ «Discografia». lluisllach.com. [Consulta: 3 juliol 2022].
* 1 2 3 Jordi Garcia-Soler. «Discografia - Campanades a morts». lluisllach.com. [Consulta: 3 juliol 2022].
* ↑ «Premi Disc Català de l'Any de Ràdio 4 - Edicions anteriors». Arxivat de l'original el 04-04-2010. [Consulta: 10 setembre 2020].
* ↑ «Lluís Llach toca 'Campanades a mort' a Vitòria». VilaWeb, 03-03-2006.
* ↑ «Llach porta "Campanades a morts" a Vitòria». TV3, 04-03-2006.

## Enllaços externs

* El disc al web oficial Arxivat 2007-05-20 a Wayback Machine.
* Les lletres de les cançons
* La notícia del concert de XXXè aniversari, a Vilaweb Arxivat 2007-03-11 a Wayback Machine.
# Kuršėnai

Kuršėnai escoltar (?·pàg.) és la ciutat vint-i-cinquena més gran de Lituània. Segons el cens de 2001, tenia 14.197 habitants.

## Personatges famosos

* Stasys Raštikis, general de l'exèrcit de Lituània.
* Donald Kagan, professor de Yale Classics.

## Ciutat agermanada

* Älmhult, Suècia

## Referències

* ↑ «Population by sex in counties, city (towns) and municipalities». Department of Statistics to the Government of the Republic of Lithuania (Statistics Lithuania). Arxivat de l'original el 2007-09-29. [Consulta: 13 desembre 2013].

## Enllaços externs

* Kuršėnai - Lloc web oficial
# Adoració dels Mags (Botticelli)

L'Adoració dels Mags (en italià, Adorazione dei Magi) és un quadre pintat al tremp sobre una taula que mesura 111 cm. d'alt i 134 cm d'ample, realitzat en l'any 1475 pel pintor italià Sandro Botticelli. Es conserva en la Galeria dels Uffizi de Florència. És una pintura del Quattrocento.
Va ser un encàrrec per a la capella funerària de Guasparre di Zanobi del Lama, la Capella Lami, situada en la paret de l'entrada de l'església de Santa Maria Novella. Per la seua comitent i el propòsit original la pintura és coneguda també com a "altar Zanobi". Posteriorment va passar a formar part de les col·leccions medicees.

## Bibliografia

* Frank Zöllner: Sandro Botticelli. Prestel-Verlag, 2005, ISBN 3-7913-3273-2 (alemany)
* Botticelli: Los grandes genios del arte, n.º 29, Eileen Romano (dir.), Unidad Editorial, S.A., 2005, ISBN 84-89780-97-8 (castellà)
# Ricardo Galli

Ricardo Adolfo Galli Granada (19 d'octubre de 1965), també conegut com a Ricardo Galli o pel seu sobrenom Gallir, és doctor en informàtica i catedràtic de la Universitat de les Illes Balears.
Va realitzar un projecte universitari que permet controlar l'aparcament dels avions a l'aeroport de Son Sant Joan de Palma. Després de portar a terme satisfactòriament el projecte, va decidir establir-se definitivament a l'illa. Actualment treballa de professor de Sistemes Operatius de la UIB. El desembre de 2005 juntament amb Benjamí Villoslada va cofundar Menéame, un clon del conegut Digg, que igual que l'anterior, serveix per a promocionar notícies publicades en blogs utilitzant els lectors com a filtre.
Ricardo ha programat cpudyn, un programa que permet controlar la freqüència dels computadors portàtils, i wp-cache, un connector de WordPress per a guardar les pàgines en caché i servir-les estàticament. Galli també va ser postulat per als premis d'Hispalinux.
És activista del programari lliure i conferenciant oficial de la Free Software Foundation, juntament amb Eben Moglen i Richard Stallman, entre d'altres.

## Referències

* 1 2 http://www.elmundo.es/elmundo/2012/05/15/navegante/1337087930.html
* ↑ «Ricardo Galli, nominat als premis de Hispalinux». Arxivat de l'original el 2007-09-27. [Consulta: 27 maig 2012].
* ↑ http://www.gnu.org/people/speakers.es.html#Galli

## Enllaços externs

* Pàgina de Ricardo Galli Arxivat 2008-02-16 a Wayback Machine.
* Antiga pàgina de Ricardo Galli Arxivat 2007-04-26 a Wayback Machine.
* Entrevista a JotDown
* http://www.levante-emv.com/vida-y-estilo/tecnologia/2009/05/17/ricardo-galli-intercambio-libre-archivos-evolucion-logica-imprescindible/590844.html
# Quercus sumatrana

Quercus sumatrana és una espècie de roure que pertany a la família de les fagàcies i està dins del subgènere Cyclobalanopsis, del gènere Quercus.

## Descripció

És un gran arbre perennifoli que pot assolir fins als 56 m d'altura. El tronc pot assolir fins als 160 cm de diàmetre. Les estípules d'uns 7 mm de llarg. L'escorça té un color gris i els brots anuals són glabrescents. Les fulles fan 12-20 cm de llarg i 3-7 cm d'ample; cartàcies; oblonga; totalitat o de forma remota ondulades i dentades prop de l'àpex agut, amb pèls simples a sota de la fulla amb 8-13 parells de venes. El pecíol és prim, 1-2 cm de llarg. Les flors probablement d'uns 3 mm de diàmetre, de color verd groc i disposades en penjolls. Les glans fan uns 32 mm de diàmetre, de color verdós de mitja canya, amb cicatriu deprimida tant l'àpex i basal. La cúpula en forma de platet amb un gruix gran, que cobreix només la base de la gla.

## Distribució

Quercus sumatrana és nadiu a les illes de Sumatra i Borneo a Indonèsia i Malàisia. A Borneo, n'hi ha presència a Sarawak, Sabah i Kalimantan Oriental, als boscos de dipterocarpàcies mixtos fins als 1400 m d'altitud.

## Taxonomia

Quercus sumatrana va ser descrita per Engkik Soepadmo i publicat a The Gardens' Bulletin Singapore 21: 387. 1966).

### Etimologia

Quercus: nom genèric del llatí que designava igualment al roure i a l'alzina.
sumatrana: epítet que fa referència a l'illa de Sumatra.

## Referències

* ↑ Soepadmo, Garden Bulletin of Singapore 21: 387 1966.
* 1 2 «Quercus sumatrana» (en anglès). AsianPlant.net. [Consulta: 8 setembre 2021].
* ↑ Descripció de Quercus sumatrana a Oaks of the world
* ↑ «Quercus sumatrana». Tropicos.org. Missouri Botanical Garden. [Consulta: 29 març 2017].
* ↑ «Quercus sumatrana». The Plant List. [Consulta: 29 març 2017].
* ↑ «Quercus sumatrana». Royal Botanic Gardens, Kew: World Checklist of Selected Plant Families. [Consulta: 29 març 2017].
* ↑ «Oklahoma Biological Survey». Arxivat de l'original el 2018-08-19. [Consulta: 29 març 2017].
# Quinematoscopi

El quinematoscopi és un invent que pretenia donar la sensació de moviment, un antecent al cinema. Fou patentat el 1861 per Coleman Sellers II, enginyer i professor al Franklin Institute. Aquest aparell forma part dels tants invents del segle xix que pretenien presentar la il·lusió del moviment.
La patent va ser presentada com una "millora en l'exhibició d'imatges estereoscòpiques", és a dir, una evolució tecnològica dels ja molt presents jocs òptics perquè l'evolució no només buscava la tridimencionalitat, sinó que volia representar el moviment. L'aparell permetia veure una sèrie d'imatges fixes estereoscòpiques muntades en una roda giratòria, aquestes, passades a gran velocitat, creaven la il·lusió de moviment. Els resultats es mostraven a l'interior d'una capsa amb un visor estereoscòpic, sense ser projectades en una pantalla. L'invent té una influencia directa de l'estereoscopi, un joc òptic amb el qual és podia veure una imatge en 3D.
* Esbós del quinematoscopi realitzat per Coleman Sellers II, aquest document acompanyava a la patent com a element visual d'aquesta.
* L'Estereoscopi era un aparell que amb el seu ús es podia visualitzar diferents imatges estereoscòpiques en tres dimensions.
* El mutoscopi fou un aparell de finals del s.XIX similar al quinematoscopi i al cinetoscopi.
Aquest aparell és considerat un dels primers invents tecnològics amb la capacitat de presentar la il·lusió del moviment de persones, alhora es presenta com l'antecedent al Quinetoscopi, un dels grans aparells dins la història del cinema.
Tot i les seves capacitats de significar un gran pas del desenvolupament tecnològic audiovisual, Sellers no va voler seguir amb els seus estudis referents al quinematoscopi durant molt de temps. Altres invents com el zoopraxiscopi o el cinetoscopi seguran completant la precinematografia del segle xix.

## Referències

* ↑ «Story of the Kinematoscope» (en anglès). Tanja THE Awesome, 06-11-2012. Arxivat de l'original el 2016-10-26 [Consulta: 30 octubre 2018].
* ↑ «The History of The Discovery of Cinematography - 1860 - 1869», June 7, 2012. Arxivat de l'original el de març 17, 2013. [Consulta: d’octubre 31, 2018].
* ↑ «http://www.girona.cat/sgdap/cat/CRDI_Cronologies/catala/1860_C.html» (en anglès). [Consulta: 30 octubre 2018].
* ↑ «The Mutoscope,the Kinematoscope and the Kinora.» (en anglès). Liz Dees MA project, 04-11-2011.